ET Euroopa Liidu Teataja C 217/2

Teatis Hiina Vabariigist pärit kompaktluminofoorlampide impordi suhtes kohaldatavate dumpinguvastaste meetmete osalise vahepealse läbivaatamise algatamise kohta

(2006/C 217/02)

Komisjonile on esitatud osalise vahepealse läbivaatamise taotlus vastavalt määruse (EÜ) nr 384/96 (kaitse kohta dumpinguhinnaga impordi eest riikidest, mis ei ole Euroopa Ühenduse liikmed; edaspidi “algmäärus” (1) viimati muudetud määrusega (EÜ) nr 2117/2005, (2)) artikli 11 lõikele 3.

1. Läbivaatamistaotlus

Taotluse esitas ühenduse kompaktluminofoorlampide tööstuse organisatsioon (2 CFLI, edaspidi “taotleja”).

Läbivaatamine piirdub dumpingu uurimisega ühe eksportiva tootja (Lisheng Electronic ja Lighting Co. Ltd, Xiamen, edaspidi “äriühing”) puhul.

2. Toode

Vaatlusalune toode on CN-koodi ex 8539 31 90 alla kuuluv ja Hiina Rahvavabariigist pärit sisseehitatud elektronliiteseadisega ja ühe- või mitmekordselt painutatud lahendustoruga kompaktluminofoorlamp, mille kõik valguselemendid ja elektroonilised komponendid on kinnitatud lambi sokli külge või ühendatud lambi soklisse ja mis töötab vahelduvvoolul (sealhulgas elektronliiteseadisega kompaktluminofoorlamp, mis töötab nii alalis- kui ka vahelduvvoolul) (edaspidi “vaatlusalune toode”). CN-kood on esitatud ainult teavitamise eesmärgil.

3. Kohaldatavad meetmed

Praegu kohaldatakse lõplikku dumpinguvastast tollimaksu Hiina Rahvavabariigist pärit kompaktluminofoorlampide impordi suhtes vastavalt nõukogu määrusele (EÜ) nr 1470/2001 (3) (viimati muudetud nõukogu määrusega (EÜ) nr 1322/2006). (4)

4. Läbivaatamise põhjused

Taotluse esitaja on esitanud piisavalt esmapilgul usutavaid tõendeid selle kohta, et dumpinguga seotud asjaolud, mille alusel kehtestati äriühingu suhtes meetmed, on muutunud ning et nimetatud muutused on püsivad.

Väide, et ettevõtja puhul on dumping suurenenud, põhineb arvestusliku normaalväärtuse ja ühendusse müüdava vaatlusaluse toote ekspordihindade võrdlusel.

Selle põhjal arvutatud dumpingumarginaal on märkimisväärselt suurem eelmise uurimise käigus leitud dumpingumarginaalist, mis viis praeguse tollimaksumäära kehtestamiseni. Seetõttu ei ole senisel tasemel meetmete kohaldamine dumpingu tasakaalustamiseks enam piisav.

5. Dumpingu kindlakstegemise menetlus

Olles pärast nõuandekomiteega konsulteerimist kindlaks teinud, et on olemas piisav tõendusmaterjal, et algatada ettevõtjaga Lisheng Electronic & Lighting Co Ltd (Xiamen) seotud dumpingu aspekte käsitlev osaline vahepealne läbivaatamine, algatab komisjon käesolevaga läbivaatamise vastavalt algmääruse artikli 11 lõikele 3.

Uurimise käigus hinnatakse kehtivate meetmete jätkamise, lõpetamise või muutmise vajadust eespool nimetatud äriühingu suhtes.

a) Küsimustikud

Selleks, et saada uurimise jaoks vajalikku teavet, saadab komisjon küsimustikud kõnealusele äriühingule ja Hiina Rahvavabariigi ametiasutustele. Kõnealune teave ja tõendusmaterjalid peavad komisjonini jõudma punkti 6 alapunktis a sätestatud tähtaja jooksul.

b) Teabe kogumine ja huvitatud isikute ärakuulamine

Kõikidel huvitatud isikutel palutakse teha teatavaks oma seisukohad, esitada teavet, mida küsimustik ei hõlma, ja täiendavaid tõendeid. Kõnealune teave ja tõendusmaterjalid peavad komisjonini jõudma punkti 6 alapunktis a sätestatud tähtaja jooksul.

Komisjon võib huvitatud isikud ära kuulata, kui nad esitavad selleks konkreetsed põhjused. Taotlus tuleb esitada punkti 6 alapunktis b sätestatud tähtaja jooksul.

c) Turumajanduslik staatus

Kui Lisheng Electronic & Lighting Co. Ltd (Xiamen) väidab, et ta töötab turumajanduse tingimustes, st vastab algmääruse artikli 2 lõike 7 punktis c sätestatud kriteeriumidele, ja esitab piisavalt sellekohaseid tõendeid, määratakse normaalväärtus kindlaks vastavalt algmääruse artikli 2 lõike 7 punktile b. Kui Lisheng Electronic & Lighting Co. Ltd (Xiamen) kavatseb esitada nõuetekohaselt põhjendatud taotluse, peab äriühing seda tegema punkti 6 alapunktis d sätestatud konkreetse tähtaja jooksul. Komisjon saadab äriühingule Lisheng Electronic & Lighting Co. Ltd (Xiamen) taotluse vormi.

d) Turumajandusriigi valik

Kui äriühingule Lisheng Electronic & Lighting Co. Ltd (Xiamen) ei omistata turumajanduslikku staatust, kuid ta täidab algmääruse artikli 9 lõike 5 kohaseid individuaalse tollimaksu kehtestamiseks vajalikke nõudeid, kasutatakse kooskõlas algmääruse artikli 2 lõike 7 punktiga a normaalväärtuse kehtestamiseks Hiina Rahvavabariigi jaoks sobivat turumajandusriiki. Komisjon kavatseb kasutada sel eesmärgil taas Mehhikot, nagu tehti uurimise puhul, mis viis meetmete kehtestamiseni vaatlusaluse toote Hiina Rahvavabariigist importimise suhtes. Huvitatud isikutel palutakse käesolevaga esitada oma arvamus kõnealuse valiku sobivuse kohta käesoleva teadaande lõike 6 punktis b sätestatud tähtaja jooksul.

Kui äriühingule Lisheng Electronic & Lighting Co. Ltd (Xiamen) omistatakse turumajanduslik staatus, võib komisjon kasutada vajadusel siiski ka asjakohases turumajandusriigis kehtestatud normaalväärtusega seotud tulemusi, nt normaalväärtuse määramiseks vajalike kulu- või hinnategurite asendamiseks, kui Hiina Rahvavabariigis ei ole usaldusväärsed vajalikud andmed kättesaadavad. Komisjon kavatseb kasutada ka sel eesmärgil Mehhikot.

6. Tähtajad

a) Endast teatamine, küsimustikule vastuste esitamine ja mis tahes muu teabe andmine

Kõik huvitatud isikud, kes soovivad, et nende märkusi uurimise käigus arvesse võetaks, peavad endast komisjonile teatama ning esitama oma seisukohad ja küsimustiku vastused või mis tahes muu teabe 40 päeva jooksul pärast käesoleva teadaande avaldamist Euroopa Liidu Teatajas, kui ei ole sätestatud teisiti. Tähelepanu juhitakse asjaolule, et enamiku algmääruses sätestatud menetlusõiguste kasutamine sõltub sellest, kas isik on endast eespool nimetatud ajavahemiku jooksul teatanud.

b) Ärakuulamised

Samuti võivad kõik huvitatud isikud sama 40päevase tähtaja jooksul taotleda komisjonilt ärakuulamist.

c) Eritähtaeg turumajandusriigi valikuks

Uurimise osalised võivad esitada märkusi selle kohta, kas Mehhiko, mida kavatsetakse vastavalt käesoleva teadaande punkti 5 alapunktile d kasutada turumajandusriigina normaalväärtuse määramisel Hiina Rahvavabariigi puhul, on selleks sobiv. Need märkused peavad komisjonini jõudma 10 päeva jooksul pärast käesoleva teadaande avaldamist Euroopa Liidu Teatajas.

d) Eritähtaeg turumajandusliku staatuse ja/või individuaalse kohtlemise taotluse esitamiseks

Nõuetekohaselt põhjendatud taotlus turumajandusliku staatuse (nagu nimetatud punkti 5 alapunktis c) ja/või individuaalse kohtlemise saamiseks algmääruse artikli 9 lõike 5 alusel peavad jõudma komisjoni 21 päeva jooksul alates käesoleva teadaande avaldamisest Euroopa Liidu Teatajas.

7. Kirjalikud esildised, küsimustiku vastused ja kirjavahetus

Kõik huvitatud isikute esildised ja taotlused tuleb esitada kirjalikult (mitte elektroonilisel kujul, kui ei ole sätestatud teisiti) ning need peavad sisaldama huvitatud isiku nime, aadressi, e-posti aadressi, telefoni- ja faksinumbrit. Kõik kirjalikud esildised, sealhulgas käesolevas teates nõutud teave, küsimustiku vastused ja kirjavahetus, mille huvitatud isikud saadavad konfidentsiaalsena, peavad olema märgistatud sõnaga “Limited” (5) ning vastavalt algmääruse artikli 19 lõikele 2 peab nendega olema kaasas mittekonfidentsiaalne versioon, millel on märge “FOR INSPECTION BY INTERESTED PARTIES”.

Komisjoni postiaadress:

European Commission Directorate General for Trade Directorate B Kabinet: J-79 5/16 B-1049 Brüssel Faks (32-2) 295 65 05

8. Koostööst hoidumine

Kui huvitatud isik ei võimalda juurdepääsu vajalikule teabele või ei esita seda ettenähtud tähtaja jooksul või takistab uurimist märkimisväärselt, võib vastavalt algmääruse artiklile 18 teha nii negatiivsed kui ka positiivsed järeldused kättesaadavate faktide põhjal.

Kui selgub, et huvitatud isik on esitanud ebaõiget või eksitavat teavet, jäetakse selline teave arvesse võtmata ning võidakse vastavalt algmääruse artiklile 18 toetuda kättesaadavatele faktidele. Kui huvitatud isik ei tee koostööd või teeb seda üksnes osaliselt ja kasutatakse kättesaadavaid fakte, võib tulemus olla asjaomasele isikule ebasoodsam, kui see oleks olnud tema koostöö korral.

9. Uurimise ajakava

Uurimine viiakse vastavalt algmääruse artikli 11 lõikele 5 lõpule 15 kuu jooksul pärast käesoleva teadaande avaldamist Euroopa Liidu Teatajas.

(1) EÜT L 56, 6.3.1996, lk 1.

(2) ELT L 340, 23.12.2005, lk 17.

(3) EÜT L 195, 19.7.2001, lk 8.

(4) ELT L 244, 7.9.2006, lk 1.

(5) See tähendab, et dokument on üksnes sisekasutuseks. Seda kaitstakse vastavalt Euroopa Parlamendi ja nõukogu määruse (EÜ) nr 1049/2001 (üldsuse juurdepääsu kohta Euroopa Parlamendi, nõukogu ja komisjoni dokumentidele, EÜT L 145, 31.5.2001, lk 43) artiklile 4. See on konfidentsiaalne dokument vastavalt algmääruse artiklile 19 ja GATT 1994 VI artikli rakendamist käsitleva WTO lepingu (dumpinguvastane leping) artiklile 6.